Allister maak ommekeer ná Pieter-Steph se harsingskuddingDuane Vermeulen – terug in die Bokgroep (Foto: stormersrugby.com) En toe maak die Springbokafrigter Allister Coetzee weer ŉ ommekeer. Die ervare Springbok van die WP en die Stormers, Duane Vermeulen, is deur Coetzee nadergetrek en sou Maandag al by die Springbokke in Parys aanmeld. Vermeulen se oproep volg ná die harsingskudding wat Pieter-Steph du Toit Saterdag teen Ierland opgedoen het. Dit is Maandagoggend bevestig dat dit hom vir seker uit die naweek se kragmeting teen Frankryk sal hou. Die keuse van Vermeulen, wat vir Toulon speel en dus vinnig by die span kon aansluit, moet verwelkom word. Hy is genoem as moontlike Bokkaptein maar is verlede jaar teen die Iere tydens die Junie- inkomende toer beseer. Hy het die hele Rugbykampioenskap van 2016 weens die kniebesering misgeloop. Vanjaar is hy ook kort voor die Rugbykampioenskap vir ‘n liesbesering geopereer. Vermeulen sal ongetwyfeld stabiliteit en ook die krag oor die voordeellyn verskaf wat tans by die Bokke ontbreek. ♦ Die feit dat Vermeulen nou deur Coetzee opgeroep is, wys weer op die afrigter en bestuur se swak beplanning en spankeuse. Toe Jean-Luc du Preez in die Curriebekereindstryd beseer en aan die toer onttrek is, het Coetzee vir Ruan Botha, die Sharks se slot, in sy plek gekies. Daar was glo volgens Coetzee genoeg losvoorspelers in die Bokgroep. En nou? ♦ Die Springbokke se vaskop, Coenie Oosthuizen, is op pad Suid-Afrika toe ná sy ernstige kniebesering wat hom maande lank van die veld sal hou. Geen plaasvervanger is nog vir hom aangewys nie.